Londýn 17. apríla (TASR) - Britský premiér Tony Blair sa teší pred budúcomesačnými regionálnymi voľbami najnižším preferenciám svojej Labouristickej strany, odkedy sa stal pred 13 rokmi jej predsedom.
Podľa dnes zverejneného prieskumu pre denník Times majú labouristi podporu 29 percent, opoziční konzervatívci 37 percent voličov. Obe strany si pohoršili o jedno percento oproti minulému mesiacu.
Liberálni demokrati si polepšili o dve percentá na 20 percent. Štrnásť percent opýtaných si zvolilo inú stranu vrátane zelených a nacionalistov.
Najnovší prieskum spôsobí nové vrásky na čele Blairovi, ktorého čaká posledná volebná skúška pred tým, ako odstúpi neskôr v tomto roku.
Voľby do miestnych zastupiteľstiev v Anglicku a Škótsku ako aj voľby do škótskeho parlamentu a waleského zhromaždenia sa budú konať 3. mája.